Informatīvais ziņojums
“Par valsts sekretāru 2026. gada 27. augusta sanāksmes protokola Nr. 22 2. paragrāfa 3. un 4. punkta izpildes rezultātiem”

Ar valsts sekretāru 2026. gada 27. augusta sanāksmes protokola Nr. 22 (turpmāk – Protokols) 2. paragrāfa 3. punktu Ekonomikas ministrijai (turpmāk – EM) tika uzdots organizēt ekspertu sanāksmi ar Klimata un enerģētikas ministrijas (turpmāk – KEM), Viedās administrācijas un reģionālās attīstības ministrijas (turpmāk – VARAM), Veselības ministrijas (turpmāk – VM), Iekšlietu ministrijas (turpmāk – IeM), Tieslietu ministrijas (turpmāk – TM) un Izglītības un zinātnes ministrijas (turpmāk – IZM) pārstāvju piedalīšanos, lai kopīgi sagatavotu risinājumu (likumprojektu) 2026. gada 14. aprīļa Satversmes tiesas sprieduma lietā Nr. 2025-18-03 “Par Ministru kabineta 2014. gada 7. janvāra noteikumu Nr. 16 “Trokšņa novērtēšanas un pārvaldības kārtība” 9., 10., 11. un 12. punkta atbilstību Latvijas Republikas Satversmes 96., 111. un 115. pantam” (turpmāk – Spriedums) izpildes nodrošināšanai.
Savukārt ar Protokola 2. paragrāfa 4. punktu EM tika uzdots sagatavot un iesniegt izskatīšanai valsts sekretāru 2026. gada 1. oktobra sanāksmē informāciju par Protokola 2. paragrāfa 3. punktā dotā uzdevuma izpildes rezultātiem.
Izpildot Protokola 2. paragrāfa 3. un 4. punktā uzdotos uzdevumus, EM informē par to izpildes rezultātiem.

2026. gada 16. septembrī EM organizēja starpinstitucionālo sanāksmi par Sprieduma izpildi (turpmāk – sanāksme) ar KEM, VARAM, VM, IeM, Valsts policijas, TM un IZM pārstāvju piedalīšanos, lai:
1) pārrunātu potenciālos priekšlikumus normatīvo aktu grozījumiem;
2) vienotos par turpmāko rīcību un institūciju atbildību priekšlikumu sagatavošanā;
3) noteiktu termiņus normatīvo aktu projektu izstrādei.
Sanāksmē EM informēja, ka Sprieduma izpildes nolūkos EM iepriekš sagatavotais Ministru kabineta (turpmāk – MK) noteikumu projekts “Grozījumi Ministru kabineta 2014. gada 7. janvāra noteikumos Nr. 16 “Trokšņa novērtēšanas un pārvaldības kārtība”” (25-TA-458) (turpmāk – Noteikumu projekts) būtu atbilstoši papildināms ar nepieciešamo informāciju. EM ieskatā, lai nodrošinātu izklaides trokšņa uzraudzību, būtu jānosaka izklaides trokšņa robežvērtības un jāparedz reaģējošās funkcijas īstenošana, vienlaikus izvērtējot arī pašvaldību funkcijas un lomu.
Sanāksmes dalībnieki bija vienisprātis, ka vispirms nepieciešams definēt izklaides troksni, nošķirot to no rūpnieciskās darbības rezultātā radītā trokšņa, jo šiem trokšņa veidiem ir atšķirīgs raksturs (proti, izklaides troksnis ir nevienmērīgs un nepastāvīgs, savukārt rūpnieciskās darbības rezultātā radītais troksnis – pastāvīgs).
Diskutējot par pieļaujamām izklaides trokšņa robežvērtībām, sanāksmes dalībnieki atsaucās cita starpā uz Pasaules Veselības organizācijas vadlīnijām, kā arī citu valstu (tostarp Igaunijas un Vācijas) praksi. KEM ieskatā būtu lietderīgi noteikt arī izklaides trokšņa robežvērtību intervālus ar zemāko un augstāko pieļaujamo vērtību. Vienlaikus sanāksmes dalībnieki kopumā atbalstīja KEM piedāvāto risinājumu pašvaldību saistošajos noteikumos paredzēt akustiskās klases un zonējumu (piemēram, dzīvojamās, komercdarbības un rūpniecības teritorijas), pašvaldībām ievērojot valsts līmenī noteiktās izklaides trokšņa robežvērtības.
Attiecībā uz reaģējošās funkcijas īstenošanu IeM norādīja, ka šī funkcija būtu jāīsteno pašvaldībai (pašvaldības policijai). Sanāksmes dalībnieki diskutēja arī par iespējām paredzēt administratīvo atbildību bez izklaides trokšņa mērījumu veikšanas. Tāpat tika pārrunāta iespējamā vieta izklaides trokšņa mērīšanai. KEM ieskatā šī jautājuma izvērtēšanai būtu nepieciešams organizēt atsevišķu sanāksmi ar akustikas jomas ekspertiem.
Sanāksmes ietvaros tika minēts arī autotrašu un mototrašu radītais troksnis saistībā ar jauno Sporta likumu, kas stājās spēkā 2026. gada 1. augustā un kas paredz izstrādāt MK noteikumus, nosakot sporta veidus un disciplīnas, kurās sporta sacensības atļauts rīkot tikai licencētā pastāvīgā vai uz laiku ierīkotā attiecīgo sporta sacensību norises vietā (trasē) un attiecīgajā sporta veidā licencēta atbilstošas kategorijas galvenā tiesneša vadībā, kā arī prasības un kārtību šādu sporta sacensību norises vietu (trašu) un attiecīgo sporta veidu galveno tiesnešu licencēšanai (Sporta likuma 30. panta piektā daļa). IZM informēja, ka Sporta likumā minēto MK noteikumu izstrādes procesā ir aktuāls arī jautājums par izklaides trokšņa regulējumu, un aicināja ņemt vērā šo aspektu, izstrādājot risinājumu Sprieduma izpildes nodrošināšanai.
Sanāksmes laikā tika pārrunāts arī iespējamais deleģējuma apjoms MK un pašvaldībām, kā arī aspekti, kas būtu jānosaka likumdevējam.
Ņemot vērā iepriekš minēto, sanāksmē tika panākta vienošanās, ka turpmākajā darbā Sprieduma izpildes nodrošināšanai galvenā uzmanība pievēršama priekšlikumu sagatavošanai grozījumiem MK 2014. gada 7. janvāra noteikumos Nr. 16 “Trokšņa novērtēšanas un pārvaldības kārtība”, vienlaikus nošķirot jautājumus, kas nosakāmi likuma līmenī, un jautājumus, kas regulējami pašvaldību saistošajos noteikumos. Tāpat tika panākta vienošanās, ka iesaistītās institūcijas atbilstoši kompetencei līdz 2026. gada 7. oktobrim iesniedz EM priekšlikumus ar attiecīgu pamatojumu par šādiem jautājumiem:
1) VM – pieļaujamās izklaides trokšņa robežvērtības (dB), tostarp iespējamie robežvērtību intervāli;
2) KEM – izklaides trokšņa definīcija, kā arī Igaunijas un Vācijas regulējums izklaides trokšņa risināšanai;
3) TM – deleģējuma MK un pašvaldībām formulējums;
4) IeM – reaģējošās funkcijas īstenošana, tostarp mērījumu veikšana;
5) VARAM – pašvaldību saistošo noteikumu tvērums (attiecībā uz KEM izteikto priekšlikumu pašvaldību saistošajos noteikumos paredzēt akustiskās klases un zonējumu);
6) IZM – iespējamais risinājums attiecībā uz autotrasēm un mototrasēm.
Vienlaikus iesaistītās institūcijas tika aicinātas iesniegt priekšlikumus arī par citiem ar Sprieduma izpildi saistītiem jautājumiem.
Pēc priekšlikumu saņemšanas, apkopošanas un izvērtēšanas tiks lemts par turpmāko virzību Sprieduma izpildes nodrošināšanai, papildinot Noteikumu projektu un izstrādājot nepieciešamos normatīvo aktu projektus.
